Tom Behnke (KF), 2012-01-17:
Man fristes jo næsten til i forlængelse af hr. Simon Emil Ammitzbølls indlæg at sige, at det er helt klart, at det er uklart, hvad det er, der er klart.
Og så kan det næsten ikke siges mere præcist!
Men tilbage til beslutningsforslaget her, som jo for så vidt er ganske alvorligt, og derfor skal der også herfra lyde tak til Dansk Folkeparti for at rejse debatten.
Det er jo ganske vigtigt, at vi forholder os til det her.
Det er en kriminalitetsform, som jeg fornemmer er i stigning, og jeg fornemmer også, at der er flere og flere, som benytter sig af den her mulighed for at begå kriminalitet, efterhånden som personnummeret skal oplyses ved flere og flere ting, bl.a. ved internethandel osv.
Så derfor er det selvfølgelig væsentligt, at Folketinget til stadighed følger med i udviklingen i kriminaliteten og kriminalitetstyperne, og det er diskussionen i dag jo et udmærket eksempel på at man kan gøre.
Jeg synes også, jeg vil understrege, at vi fra konservativ side er positive over for tanken i forslaget her.
Vi vil absolut ikke modsætte os, at der kan være en særskilt paragraf eller en særskilt straffebestemmelse i forhold til identitetstyveri og identitetssvindel, men jeg synes alligevel, jeg vil understrege ved debatten her – som jeg også synes man skal følge, når nu den er der – at man skal anerkende det, der bliver tilkendegivet under debatten.
Og det, der klart og tydeligt har været tilkendegivet fra ministerens side, er, at regeringen, Justitsministeriet, Indenrigsministeriet er i fuld gang med at tage hånd om det her, og det er den nuværende regering ikke mindst på baggrund af det arbejde, der blev sat i gang under den tidligere regering.
Og der må jeg nok sige som konservativ, at da meget af det her arbejde er sat i gang af en konservativ justitsminister, er der selvfølgelig fuld opbakning til, hvad den nuværende justitsminister arbejder videre med, for de spor, der er lagt ud, og som den nuværende minister kører på, er nogle, som vi tidligere lagde ud.
Den anerkendelse synes jeg der skal ligge, uanset hvem det er der har gjort hvad, altså at regeringen, både den forrige og den nuværende, tager det her alvorligt og kigger på forskellige delelementer: Hvad kan man gøre bedre?
Hvordan kan vi sikre os imod, at det overhovedet sker?
Når det så sker, hvordan kan vi så sørge for at hjælpe de ofre, der bliver?
Det fører mig til det næste meget væsentlige i forhold til at rose den nuværende regering, nemlig noget, som vi selv kæmpede en del med, og det var hele spørgsmålet og diskussionen om, om det skal være muligt for et offer at skifte personnummer.
Det er jo noget, som er meget, meget principielt, for personnumre er så signifikante, at det ikke bare er noget, man gør, og ikke noget, man bare skal kunne gøre.
Men lige præcis i forhold til den her type kriminalitet må jeg sige, at det er noget af det, jeg har efterlyst, og der er jeg glad for, at den nuværende justitsminister har sat det i værk, og at der kommer et udspil fra regeringen om, at det bliver muligt.
Det er formentlig noget med, at der skal ligge en politianmeldelse, at den skal være velunderbygget, og at det skal være velbegrundet osv. – fint nok, men muligheden bliver i hvert fald nemmere tilgængelig.
Så derfor synes jeg, at den her debat har understreget, at der er en bred enighed om, at man tager det her alvorligt, og at man arbejder videre med det.
Jeg vil så også sige i forhold til beslutningsforslaget sådan helt konkret, at hvis vi skulle komme i den situation, at vi når frem til at skulle stemme om det – det tror jeg ikke bliver nødvendigt, men det gør det, hvis forslagsstillerne vil det – tror jeg, Det Konservative Folkeparti ender med at sige nej til det konkrete beslutningsforslag.
Der er to grunde til det, og det kan forslagsstillerne tage med sig i deres overvejelser.
Den ene er, at der er sat en meget præcis dato for, hvornår regeringen skal spille ud med et forslag, og det er den 1. marts, og det vil simpelt hen ikke kunne lade sig gøre.
Hvis man skal komme med et kvalificeret, gennemarbejdet lovforslag, kan det ikke lade sig gøre.
Den anden grund er, at forslagsstillerne lægger op til, at der under alle omstændigheder som minimum skal være fængselsstraf i strafferammen, og der savner jeg, hvis man skal have en sådan bestemmelse, at der er en bødestraf, altså at der i særlig milde sager eller ved formildende omstændigheder i øvrigt er mulighed for bødestraf. Så hvis vi skal nå frem til at være mere positive over for selve beslutningsforslaget, er der altså to punkter her, som man skal have kigget på.
Men jeg tror ikke, det bliver nødvendigt at komme dertil, for jeg tror faktisk, at forslagsstillerne har opnået det, de ønskede, nemlig at få en debat om det her, at få det sat på dagsordenen og få regeringen til at arbejde videre med alle de initiativer, der er sat i værk.
Det forstår jeg at man gør, og det er vi fra konservativ side tilfredse med.